ΓΡΑΠΤΗ ΕΡΩΤΗΣΗ E-2625/98

υποβολή: Carlos Robles Piquer (PPE) προς την Επιτροπή

(1 Σεπτεμβρίου 1998)

Θέμα: Μέσα για τη βελτίωση της ενημέρωσης των δήμων σχετικά με τις κοινοτικές ενισχύσεις

Ορισμένες αρχές τοπικής αυτοδιοίκησης προέβησαν σε δηλώσεις με τις οποίες εκφράζουν τη λύπη τους για την έλλειψη ενημέρωσης πολλών δήμων της Κοινότητας σχετικά με τις ενισχύσεις που προσφέρονται στο πλαίσιο διαφόρων προγραμμάτων της Ευρωπαϊκής Ένωσης, συμπεριλαμβανομένων εκείνων που προορίζονται ειδικώς για αυτούς; το όλον θέμα φέρει εκ νέου στην επικαιρότητα την ανάγκη αναζήτησης αποτελεσματικών μέσων για την κάλυψη των κενών ενημέρωσης εκ των οποίων πάσχουν οι δημοτικές αρχές.

Δύναται να δηλώσει η Επιτροπή ποιες προτάσεις θα έπρεπε να εξετασθούν ώστε να καλυφθεί, μέσω ενημερωτικών εκστρατειών και άλλων διαδικασιών αποδεδειγμένης αποτελεσματικότητας, το κενό ενημέρωσης των δήμων σχετικά με ένα τόσο σημαντικό θέμα, όπως είναι τα προγράμματα που προωθεί η Κοινότητα;

Απάντηση του κ. Oreja εξ ονόματος της Επιτροπής

(13 Οκτωβρίου 1998)

Η Επιτροπή θα ήθελε να επιστήσει την προσοχή του αξιότιμου μέλους του Κοινοβουλίου στο γεγονός ότι τα περισσότερα από τα κοινοτικά προγράμματα στήριξης δημοσιεύονται στην Επίσημη Εφημερίδα. Για τα περισσότερα από τα προγράμματα στήριξης διατίθεται ενημερωτικό υλικό και η Επιτροπή γενικά διανέμει το υλικό αυτό στους ενδιαφερομένους. Ταυτόχρονα, η Επιτροπή πραγματοποιεί ηλεκτρονική διάδοση των πληροφοριών αυτών μέσω του εξυπηρετητή Europa στο world wide web (WWW) και μέσω ειδικών υπηρεσιών πληροφόρησης όπως το Cordis και το Inforegio. Η τελευταία υπηρεσία είναι αφιερωμένη ειδικά στο Ευρωπαϊκό Ταμείο Περιφερειακής Ανάπτυξης και στο Ταμείο Συνοχής. Πολλές από τις πληροφορίες αυτές διαδίδονται επίσης με τα περισσότερο παραδοσιακά μέσα σε χαρτί και σε δισκέτα.

Από το 1994, η Επιτροπή έχει εγκαινιάσει μια ευρεία και συνεκτική ενημερωτική εκστρατεία για την περιφερειακή πολιτική και τη συνοχή. Στόχοι είναι η διαφάνεια και η δημοσιότητα. Απευθύνεται στις τοπικές, περιφερειακές και εθνικές αρχές, στις τοπικές, περιφερειακές, εθνικές και ευρωπαϊκές επιχειρήσεις, στα μέσα μαζικής ενημέρωσης και στα κέντρα μελετών. Ο κατάλογός της περιέχει πάνω από 100 τίτλους, γενικού ή τεχνικού περιεχομένου, σχετικά με συγκεκριμένα ζητήματα ή συγκεκριμένες περιοχές. Ένα μηνιαίο ενημερωτικό δελτίο δημοσιεύει ειδήσεις σχετικές με την περιφερειακή πολιτική της Κοινότητας. Τα δημοσιεύματα διανέμονται τακτικά στις 11 κοινοτικές γλώσσες και αποστέλλονται σε 40,000 διευθύνσεις, από τις οποίες το 45 % είναι οργανισμοί τοπικής αυτοδιοίκησης (πρόκειται για το σύνολο των τοπικών αυτοδιοικήσεων και για περίπου 5,000 άλλα ενδιαφερόμενα μέρη).

Στη σχετική με τις περιφέρειες διεύθυνση στο Ίντερνετ (http://www.inforegio.cec.eu.int) βρίσκεται μία βάση δεδομένων όπου περιλαμβάνονται στοιχεία σχετικά με όλα τα αναπτυξιακά προγράμματα των στόχων 1, 2 και 5β καθώς και σχετικά με τις περιφερειακής φύσεως κοινοτικές πρωτοβουλίες.

Στα κράτη μέλη, οι αντιπροσωπείες της Επιτροπής σε στενή συνεργασία με τα κέντρα γενικής ή ειδικής πληροφόρησης, πολλά από τα οποία έχουν δημιουργηθεί σε συνεργασία με τις τοπικές ή περιφερειακές αρχές ή από αυτές, συμπληρώνουν όσο το δυνατόν περισσότερο αυτές τις ροές πληροφοριών. Σε εθνικό επίπεδο, χρησιμοποιούνται τα κανάλια πληροφόρησης που υπάρχουν στα κράτη μέλη σχετικά με τα κοινοτικά προγράμματα στήριξης προκειμένου να εξασφαλίζεται η δέουσα και αποτελεσματική διάδοση των συναφών πληροφοριών.

Η Επιτροπή καταβάλλει μεγάλες προσπάθειες για την επίτευξη μεγαλύτερης συνοχής όλων αυτών των μέσων πληροφόρησης με στόχο να καταστούν περισσότερο γνωστά στο ευρύ κοινό, συμπεριλαμβανομένων των διαφόρων επιπέδων της κρατικής οργάνωσης και των επιχειρηματικών κύκλων, τα ισχύοντα προγράμματα στήριξης.

Βεβαίως, η Επιτροπή είναι πρόθυμη να εξετάσει κάθε ενδεχόμενη πρόταση του αξιότιμου μέλους για τη βελτίωση του συστήματος.